ખાંડઉદ્યોગને અંશત: ડી-કન્ટ્રોલ કરવાની માગણી વિશે સરકાર સંસદના શિયાળુ સત્ર બાદ વિચારણા કરશે એવો ફૂડ મિનિસ્ટર કે. વી. થૉમસે નિર્દેશ આપ્યો છે. અત્યારે ખાંડમિલોએ એમના ઉત્પાદનનો ૧૦ ટકા હિસ્સો સરકારને રૅશનિંગ હેતુસર લેવી પ્રાઇસથી આપવો પડે છે, જેનો ભાવ બજારદર કરતાં નીચો હોય છે. આ અહેવાલના પગલે શુગર શૅરોમાં આકર્ષણ દેખાયું હતું. અગ્રણી લિસ્ટેડ ૨૧ શૅરમાંથી ૧૮ શૅર પ્લસમાં હતા. દ્વારકેશ શુગર સાડાઅગિયાર ટકા, ધરણી શુગર સવાનવ ટકા, શક્તિ શુગર આઠ ટકા, બલરામપુર ચીની સવાછ ટકા, રાજશ્રી શુગર પાંચ ટકા, બજાજ હિન્દુસ્તાન ૭.૮ ટકા, ધામપુર શુગર ૫.૮ ટકા, ઉત્તમ શુગર ૭.૫ ટકા, અપરગંગા શુગર ૬.૮ ટકા, થિરુઅરુણન શુગર ૮.૫ ટકા, સિમ્ભોલી શુગર ત્રણ ટકા વધ્યા હતા. શ્રી રેણુકા શુગર સાડાપાંચ ટકા વધી ૨૬.૫૦ રૂપિયા થયો હતો.